**Vážení občania !**

Po období relatívneho kľudu znova nastáva čas zvýšenej aktivity záhradkárov, lesných robotníkov, turistov a iných priaznivcov pohybu v lese a jeho blízkeho okolia. Aj napriek ich kladnému vzťahu k prírode, každý rok dochádza k zbytočným lesným požiarom, ktoré spôsobujú materiálne škody značného rozsahu.

Lesné požiare sú nebezpečnejšie aj preto, že sa často vyskytujú v lokalitách neprístupných pre hasičskú techniku, s nedostatočnými, resp. nevhodnými zdrojmi vody pre hasenie, vyžadujú si enormné nasadenie počtu ľudí, ako aj hasičskej techniky.

Z priebežných výsledkov požiarovosti **za obdobie roku 2015** vyplýva, že na území Slovenskej republiky bolo zaevidovaných **242 lesných požiarov** (v roku 2014 bolo zaevidovaných 153 požiarov). Pri týchto požiaroch bola **1 osoba bola zranená** (v roku 2014 bola 1 osoba zranená a 1 osoba bola usmrtená).

V porovnaní s obdobím minulého roku došlo u lesných požiarov k zvýšeniu počtu lesných požiarov o 89 prípadov, čo predstavuje zvýšenie o 58 %. **Škody spôsobené týmito požiarmi** boli vyčíslené na **366 870 €**. V porovnaní s rokom 2014, kedy bola výška priamych škôd 142 445 € došlo k zníženiu spôsobených priamych škôd o 224 425 € (o 157 %).

V okrese Svidník v roku 2015 boli zaevidované 3 požiare v lesnom hospodárstve s výškou škody 250,-€ a pričom boli uchránené hodnoty vo výške 2100,-€.

V okrese Stropkov v roku 2015 bol zaevidovaný 1 požiar v lesnom hospodárstve s výškou priamej škody 100,-€, pričom boli uchránené hodnoty v sume 1000-€.

Najčastejšími príčinami lesných požiarov bolo zakladanie ohňov v prírode, vypaľovanie trávy a porastov, fajčenie a deti bez dozoru. Z analýzy požiarovosti vyplýva, že najviac požiarov vzniká v jarných mesiacoch marec, apríl a v období zvýšeného požiarneho nebezpečenstva v čase sucha - august a október.

Ohrozenosť lesných porastov v tomto období ovplyvňujú klimatické faktory - sucho, vietor, stav vegetácie - množstvo vyschnutej organickej hmoty, aktivita človeka - vypaľovanie trávnatých porastov, zakladanie ohňov v prírode, prázdninové obdobie, turistika a fajčenie a pod.

 Preto pri výrobných činnostiach a prechádzkach v prírode mame počínať si tak, aby sme sami nespôsobili príčinu vzniku požiaru, dodržiavali zákazy týkajúce sa požiarnej ochrany na označených miestach, dodržiavali zásady požiarnej bezpečnosti v čase zvýšeného nebezpečenstva vzniku požiarov a mať na zreteli zákaz vypaľovať porasty a zakladať oheň na miestach, kde by sa mohol rozšíriť.

Pokarhanie alebo pokutu do **331,-€** môže OR HaZZ uložiť fyzickej osobe, ktorá sa dopustí priestupku na úseku ochrany pred požiarmi tým, že vypaľuje porasty bylín, kríkov a stromov alebo zakladá oheň v priestoroch alebo na miestach, kde by mohlo dôjsť k jeho rozšíreniu.

 Vážení občania, veríme, že naše rady prenesiete do svojich rodín školských a pracovných kolektívov. Len spoločné úsilie, opatrnosť a ostražitosť nám pomôžu preklenúť toto obdobie zvýšeného nebezpečenstva vzniku požiarov bez veľkých morálnych a finančných strát a svojim konaním prispejete k aktívnej ochrane prírodných hodnôt a životného prostredia.

 **OR HaZZ vo Svidníku**

 **Oddelenie požiarnej prevencie**